GiliGold/VAD_KnessetCorpus huggingface dataset:
<ציון פת: אני מוכן לתת לך 5,000 שקל על כל נהג שאתה מביא.
ישראל אייכלר: הוועדה רשמה את הודעת מנהל קווים מר ציון פת, שדין מודיעין עילית כדין בית"ר, אני מתרגם את מה שאתה אמרת ואתה רוצה לתת שירות אותו דבר.
ישראל אייכלר: הוועדה שיבחה את השירות שהחברה הזאת נותנת בבית"ר, ולכן היא דורשת מהחברה לעשות את מודיעין עילית כמו בבית"ר, שלא יהיו תלונות ואי ביצוע קווים.
ישראל אייכלר: אם אתם יודעים על קו מסוים שלא יצא מאיזושהי סיבה, אני רוצה שהציבור ידע מזה ולא שהשלטים ומרכז המידע יגיד שיש אוטובוס ואין אוטובוס.
ישראל אייכלר: זה הטעיית הציבור, זה כבר אפשר לעשות.
ישראל אייכלר: יש בעיה באוטובוס, תודיעו, אין עכשיו אוטובוס או האוטובוס הבא בעוד עשרים דקות או חצי שעה.
ישראל אייכלר: זה לא פתרון אבל זה לפחות לא יטעה אנשים.
<מרים צין: מי שולט על המסכים הדיגיטליים?
<מרים צין: זו לא שליטה שלהם.
ישראל אייכלר: אז מי זה?
<מרים צין: משרד התחבורה.
ישראל אייכלר: תעדכנו את משרד התחבורה שאין לכם אוטובוסים.
ישראל אייכלר: תודיעו שאין לכם נהגים ושהם יודיעו לציבור.
ישראל אייכלר: אני לא יודע איך, שמשרד התחבורה ימצא את הדרך.
ישראל אייכלר: הוועדה תפנה לשר הבריאות להקל על שחרור טופסי נהיגה מרב"ד להקל ולזרז קליטת נהגים לתחבורה הציבורית באופן מיידי.
ישראל אייכלר: הוועדה מבקשת ממשרד התחבורה לאשר מייד להתקין וולידטורים לחברת קווים במודיעין עילית כפי שקיים בבית"ר עילית ובעוד מקומות כדי לאפשר לאנשים לעלות לאוטובוס מהדלת השלישית.
ישראל אייכלר: הוועדה רשמה את הודעתו של מר ציון פת, שהציבור החרדי הוא ציבור שמשלם כשהוא עולה וגם אנשים שמאחרים, משלמים, ומכחיש את הטענה של משרד התחבורה או שהוא צוטט פה בשם משרד התחבורה, שיש הרבה אנשים שלא משלמים ולכן הם לא מאשרים וולידטורים.
ישראל אייכלר: הוועדה תפנה למשרד האוצר ולשר האוצר לאפשר את התקנת הוולידטורים האלה באוטובוסים וגם לחברות קבלני המשנה, לתת לנהגים מכשירים שיוכלו לתקף את כרטיסי הרב קו.
ישראל אייכלר: אנחנו מבקשים מעיריית בני ברק להקשיב לזעקת חברת קווים והחברות האחרות, לאפשר נתיבי תחבורה ציבורית בעיר בני ברק או להכין תחנה מרכזית או חניון גדול לאוטובוסים שבאים מחוץ לעיר ונוסעים מחוץ לעיר.
ישראל אייכלר: אנחנו מבקשים לעשות בימי החנוכה ובזמני עומס את אותו הסדר שעושים בערבי חגים בעיקר בעיר בני ברק, לנסות מוקדי יציאה מרוכזים כדי לחסוך את זמן הסחבת בכבישים.
ישראל אייכלר: הוועדה תבקש משר התחבורה ליזום דיון בראשות התחבורה הציבורית, פעם היה לנו דיון בהשתתפות השר, אם אפשר בהשתתפות השר או המנכ"ל כדי לדון בכל הבעיות של התחבורה הציבורית בכל הערים החרדיות בעיקר, ששם יש את עיקר הבעיות והעומס והזלזול בציבור הנוסעים.
ישראל אייכלר: אנחנו מבקשים ממר ציון פת למרות כל הקשיים, להגיע למצב שבפרט בימי חנוכה ואחרי חנוכה, שמודיעין עילית תהיה לא פחות מבית"ר עילית ומאלעד ובעזרת השם אנחנו נזמן אותו ונודה לו על השיפור בעיר מודיעין עילית.
ישראל אייכלר: לגבי פניות הציבור הרבות שהגיעו, אנחנו נעביר העתק אחד למשרד התחבורה, לראש שירות התחבורה הציבורית מאיר חן ולמנכ"ל ולשר, ואני מתחייב בלי נדר לקחת את כל החבילה אם לא נקבל תשובה תוך שלושה שבועות או תוך שבועיים, אני אעמיד את זה על שולחנו של שר התחבורה במליאת הכנסת ואם צריך, אני אבקש רשות דיבור עד שאני אגמור את כל החבילה הזאת.
ישראל אייכלר: אנחנו פותחים את הדיון בפניות הציבור על אתר ממשל זמין, gov.il, שאינו זמין לבעלי טלפונים שאינם תומכים בקבלת הודעת SMS.
ישראל אייכלר: אנחנו יודעים שיש מאות אלפי אנשים שיש להם טלפון, שאין להם בכלל SMS.
ישראל אייכלר: חשבתי פעם שאם אין להם SMS אז אין מה לעשות איתם, אבל הגיעו אלינו פניות, אנשים שמחזיקים טלפונים ניידים כשירים שלא מקבלים שירותים שתלויים בקבלת קוד סיסמה לטלפון הנייד.
ישראל אייכלר: מה שהתחדש לי, הוא שיש אפשרות טכנית לאמת את הבן אדם, אם זה האדם הנכון.
ישראל אייכלר: מה שהם מבקשים, שכל משרדי הממשלה, בנקים, חברות ציבוריות גדולות ישלחו הודעות קוליות, להשאיר הודעה קולית לכל בעלי הטלפונים הניידים הכשירים.
ישראל אייכלר: בדרך כלל, מקבלים הודעה חוזרת שההודעה לא נשלחה, אז אפשר לעשות בSMS, אז צריך לעשות את זה בהודעה קולית לטלפון.
ישראל אייכלר: אנחנו יודעים שהמדינה רוצה שלא יהיה צורך לעמוד בתורים אצל הפקידים.
ישראל אייכלר: הם רוצים שגם חברות הביטוח, גם משרדי הממשלה, גם בנקים בודדים, להשתמש בשירותים המקוונים של אתרי האינטרנט בגופים אלה, ולחסוך זמן עמידה בתורים והגעה פיזית למשרדי הממשלה ולשירותים השונים.
ישראל אייכלר: הפרויקט ממשל זמין שיפר את חווית השירות שמעניקות רשויות הממשלה בישראל לאזרחים, אך ציבור רחב מלכתחילה לא יכול ליהנות משירות זה, כי לצורך שמירת פרטיותם של התושבים, יש צורך בזיהוי בסיסמה ראשונית שנשלחת לטלפונים הניידים של מבקשי השירות.
ישראל אייכלר: בעלי מכשירים ניידים כשירים אינם יכולים לקבל מידע זה למכשיריהם, ולפיכך ציבור גדול של לקוחות לא זוכה למידע חיוני זה של שירותי ממשל שונים.
ישראל אייכלר: על פי החוק, לא ניתן לחייב גופים פרטיים להיות זמינים ולשלוח הודעות קוליות לבעלי טלפונים כשירים, אבל גופים ממלכתיים וגופים עסקיים, גם אם אין חובה רשומה בחוק, רצוי מאוד שינהגו בהתאם למבוקש, וזאת הבקשה שלנו.
ישראל אייכלר: פה מספרים על איך זה עובד, אני לא אפרט אותם כי אני אתן לכם לפרט אותם.
ישראל אייכלר: הוועדה טיפלה באופן פרטני בפניית ציבור בנושא שירותי בנקים לבעלי מכשירים ניידים כשירים, ומתשובת בנק ישראל שנתקבלה החודש הזה עולה כי הפיקוח על הבנקים פועל לפתרון הסוגיה, ויינתן מענה חלופי מתאים ללקוחות שאין ברשותם מכשיר נייד שמאפשר קבלת הודעות SMS.
ישראל אייכלר: הם רוצים בנקאות בתקשורת, והם רוצים לתת מענה חלופי מתאים ללקוחות שאין ברשותם מכשיר נייד.
ישראל אייכלר: שוק ההון, הביטוח והחיסכון במשרד האוצר שלח לוועדה לפני הדיון שהרשות לא חייבה את חברות הביטוח לשלוח SMS, אבל יש חברה – מה זה "הר ביטוח"?
ישראל אייכלר: יש את האתר הר ביטוח- - -
<קריאה: הוא יסביר פה, שוק ההון, הוא יסביר פה.
ישראל אייכלר: אה אתה פה, יופי אז אתה תעשה את זה.
ישראל אייכלר: הבקשה ברורה והדיון יכול להיות קצר.
ישראל אייכלר: אני רוצה להגיע ל'תכלס'.
ישראל אייכלר: כל זה לאור פניות של אזרחים, בדרך כלל אני נותן לפונים לדבר, אבל לא הטרחתי אותם לבוא עד לכנסת.
ישראל אייכלר: אני אקריא רק אחד: ביקשתי לבצע שינוי מען, פשוט האדם עבר דירה.
ישראל אייכלר: המליצו לי לעשות את זה במערכת הממוחשבת.
ישראל אייכלר: נכנסתי במיוחד לחנות שמציעה שירותי אינטרנט, ניסיתי להתחבר לשירותי gov.il, מתברר שצריך קוד אימות ראשוני לצורך הכניסה למערכת.
ישראל אייכלר: לצורך האימות הראשוני צריך קוד, את הקוד ניתן לקבל רק בהודעת טקסט.
ישראל אייכלר: אבל מה לעשות?
ישראל אייכלר: יש לי טלפון שלא תומך בהודעות, ורק בשיחות.
ישראל אייכלר: איך יתכן שכל מערכות המידע חסומות בפני עשרות אלפי אנשים שאין להם טלפונים התומכים בהודעות טקסט?
ישראל אייכלר: זאת השאלה, וברשותכם התשובות.
ישראל אייכלר: השם שלך- - -
<יוגב שמני: יוגב שמני, מנהל ממשל זמין.
ישראל אייכלר: של האתר עצמו?
<יוגב שמני: גם של האתר, כן.
ישראל אייכלר: זה לא פשוט, זה פרויקט אדיר.
<יוגב שמני: לא פשוט, אך נהנים.
ישראל אייכלר: בוא נרשום את השם, למה לא רשום השם שלו?
<קריאה: כנראה בדף מעודכן.
ישראל אייכלר: זה תלוי בך.
<קריאה: זה תלוי בעוזרים שלך, מה הם מדפיסים לך.
ישראל אייכלר: מהבחינה הסטטוטורית, אין לעוזרים שלי שום תפקיד בוועדה.
ישראל אייכלר: כל הסמכויות אצלך.
ישראל אייכלר: איך אתה?
ישראל אייכלר: יוגב שמני, מנהל ממשל זמין, נעים מאוד.
ישראל אייכלר: בבקשה, תספר לנו על ה- - -
<יוגב שמני: קודם כל, יש פה איזשהו בלבול במה שנכתב, אולי מחוסר הבנה.
<יוגב שמני: יש פה שני דברים שונים.
<יוגב שמני: אתר gov.il הוא אתר שירותים ומידע ממשלתי, מכיל את כל השירותים הרלוונטיים של אזרחים במדינת ישראל, במקום אחד במקום כל האתרים שמפוזרים לכל משרד ממשלתי, אלא משהו שהורכב בעצם כחלק מהחזון של האזרח במרכז, לתת את כל השירותים והמידע בלי ייחוס כזה או אחר למשרד.
<יוגב שמני: זה כל אחד יכול לגשת, כל מי שבעצם נגיש לאינטרנט, לא קשור לשירות או לsms, לא קשור לכלום.
<קריאה: מי שלא נגיש לאינטרנט לא יכול לגשת.
<יוגב שמני: זה אתר אינטרנט, זה עדיין אתר אינטרנט.
<יוגב שמני: עכשיו, הטענה המוצדקת, אגב, הקיימת, שלשמה הוזמנו לדיון הזה, היא לגבי שירות מסוים, מתוך מאות שירותים דיגיטליים קיימים.
<יוגב שמני: שירות אחד, בתהליך הרישום שלו, הוא דורש – חלק מתהליך הרישום שדורש הזדהות קצת יותר חזקה, הוא דורש גם לקבל איזושהי סיסמה.
<יוגב שמני: את הסיסמה מקבלים כיום באמצעות SMS, מסרון.
<יוגב שמני: חשוב להדגיש שזאת מערכת – הקמנו בעצם ב2016 מערכת הזדהות ממשלתית.
<יוגב שמני: השירות הראשון שעלה כפיילוט יחד עם רשות האוכלוסין וההגירה, זה היכולת של שינוי כתובת, שינוי מען.
<יוגב שמני: נכון להיום, הדרך היחידה להירשם היא באמצעות איזשהו תהליך רישום, כמו שאמרתי, ומתקבלת בעצם הודעת SMS חד פעמית, שמתקבלת בטלפון הנייד באמצעות מסרון.
<יוגב שמני: יחד עם זאת, אנחנו בתהליך של פיתוח, הרי הטכנולוגיה קיימת.
<יוגב שמני: אנחנו נמצאים בעיצומו של פיתוח שברבעון שהראשון של 2018 נאפשר גם לבעלי טלפון כשר לקבל מסרון קולי, ואז מי שלא נגיש לטלפון או לא יכול לקבל הודעות SMS יקבל את זה בהודעה קולית, אוקי?
<יוגב שמני: הטכנולוגיה קיימת, אנחנו לא ממציאים פה שום דבר חדש.
<יוגב שמני: היא תיכנס כבר ברבעון הראשון של 2018.
ישראל אייכלר: אני רוצה לציין לצופים בשידור חי וגם בהודעות לעיתונות, השירותים שאתם נותנים באתר זמין, בין השאר, זה תשלומים שנשלחים לאזרח, לדוגמה רישיון נהיגה ממשרד התחבורה, תשלום אגרות ממשלתיות ממשרד המשפטים, שינוי ועדכון כתובת ברשות האוכלוסין וההגירה, הגשת בקשת מידע לפי חוק חופש המידע למשרדי הממשלה ורישוי זמין, הגשת היתרי בנייה בהתאם לתיקון 101 חוק תכניות בנייה.
ישראל אייכלר: זה חמישה דברים חשובים ביותר לאזרחים.
<יוגב שמני: השירותים האלה, אגב, חוץ משינוי כתובת, אף אחד לא דורש בתהליך הרישום – כחלק מתהליך הרישום אתה אמור לקבל SMS, כלומר כל אחד שהוא נגיש לאינטרנט יכול להיכנס ולבצע- - -
ישראל אייכלר: בלי צורך בSMS?
<יוגב שמני: בלי צורך.
ישראל אייכלר: אז אנחנו מדברים רק על העניין של - - -
<יוגב שמני: יש משהו כמו 480 שירותים- - -
ישראל אייכלר: שלא צריך את זה?
<יוגב שמני: לא, שירותים דיגיטליים שאתה לא צריך שום דבר בתהליך הרישום.
ישראל אייכלר: אז אנחנו מתמקדים רק בשינוי עדכון כתובת ברשות האוכלוסין ההגירה.
ישראל אייכלר: טוב לדעת את זה, כן.
<יוגב שמני: לכן אמרתי, זה להפריד בין מה ש-gov.il מאפשר- - -
<שלומית אבינח: סליחה, רגע, למען הדיוק, זה ה- gov.il.
<שלומית אבינח: זה הממשל- - -
<יוגב שמני: הממשלתי, בבנקים זה הרבה, בטח.
<שלומית אבינח: בבנקים וחברות הביטוח- - -
<יוגב שמני: לא רק בבנקים, היום בגוגל, אם אתה רוצה לפתוח את המייל שלך, אז הוא כבר שולח אותך לידיעה הבאה.
<שלומית אבינח: גם אם שכחת סיסמה בפייסבוק, כלומר שאתה לא יכול- - -
<יוגב שמני: זה נקרא בשפה המקצועית OTP- one type password, אתה יכול לקבל, בעצם, סיסמה זמנית, כדי להיכנס ולשנות את הסיסמה שלך ולהיכנס למערכת.
<יוגב שמני: עכשיו, שוב, אנחנו משתמשים באותה טכנולוגיה שמשתמשים בכל העולם, אנחנו לא ממציאים פה שום דבר חדש.
<יוגב שמני: כן נוסיף את המסרון הקולי, משהו שמאוד מאוד חשוב.
<יוגב שמני: אגב, אני חייב לציין שאנחנו בכלל, למגזר החרדי ולכאלה שפחות נגישים לאינטרנט, אנחנו עושים לא מעט.
<יוגב שמני: דיברתי על שינוי הסיסמה שתהיה או הסיסמה החד פעמית שבעצם נקבל באמצעות מסרון קולי- - -
<שלומית אבינח: איך הוא יוכל לרשום אותה?
ישראל אייכלר: במספרים.
<שלומית אבינח: אם הוא פספס?
<שלומית אבינח: לא, סליחה.
<שלומית אבינח: אם מתקשרים אליו ואין לו עט.
<שלומית אבינח: איך הוא יידע?
<יוגב שמני: אז הוא יצטרך לקבל את זה עוד פעם.
<יוגב שמני: זאת אומרת- - -
<שלומית אבינח: אז יש אפשרות שיתקשרו אליו שוב?
<שלומית אבינח: כלומר, אתם צריכים לחשוב על זה.
<יוגב שמני: כן, תהיה את האופציה הזאת שאם הוא לא הספיק לרשום, אז מן הסתם – או שהוא יבקש סיסמה עוד פעם.
ישראל אייכלר: אתם משאירים לו הודעה קולית, לא?
<שלומית אבינח: מצלצלים אליו.
<יוגב שמני: זה מחייג אליך ואתה שומע את המענה.
<יוגב שמני: זה בעצם מחשב שמקריא לך את הסיסמה.
ישראל אייכלר: אז צריך להספיק לרשום.
<קריאה: זה ארבע ספרות, זה לא- - -
ישראל אייכלר: אז צריך לקחת עט ונייר ובקצב הכתבה.
<יוגב שמני: שוב אני אומר, זה לא – אנחנו לא ממציאים פה משהו שלא קיים, הדברים האלה קיימים.
<יוגב שמני: חשוב לציין- - -
<שלומית אבינח: כמות הפניות שהגיעו לוועדה בנושא יחסית גדולה.
ישראל אייכלר: כי יש קהל גדול מאוד.
ישראל אייכלר: אנשים לא יודעים כמה הקהל גדול.
<יוגב שמני: הטענה, נכון להיום, היא מוצדקת.
<יוגב שמני: אבל שוב, ספציפית לשירות של שינוי כתובת בלבד, אוקי?
<יוגב שמני: Gov.il זמין, אפשר לראות בכל מקום, אין שום הגבלה.
<יוגב שמני: אנחנו כן פועלים לתת גם שירותים נוספים שהיום, למי שפחות נגיש לאינטרנט בכלל, לא רק לקבל סיסמאות, גם באמצעות מענה טלפון אוטומטי שיוכל לתת – לצרוך את השירותים גם בטלפון, ולאו דווקא באתר אינטרנט.
<יוגב שמני: בנוסף, יש לנו גם עשרות עמדות שירות שפזורות ברחבי הארץ, כולל במגזר החרדי.
<יוגב שמני: אנחנו, אגב, פועלים ביחד עם חבר הכנסת מקלב, לגבי כניסת עמדות שירות ייעודיות בתוך המגזר החרדי.
<יוגב שמני: בסוף החודש אמורה להיות עמדה כזאת בקהילה בנתניה.
<יוגב שמני: זאת אומרת, גם בהקשר הזה אנחנו פועלים- - -
ישראל אייכלר: הוא ייגש למכשיר ששם הוא יוכל- - -
<יוגב שמני: כן, עמדת אינטרנט כשרה - - -
ישראל אייכלר: אבל יש לכם עמדות כאלה?
<קריאה: בקריית ספר יש כזאת מכונה.
<קריאה: בקריית ספר.
<קריאה: היום, יש כבר – בריכוזים חרדיים יש כבר 6 עמדות כאלה היום, מתוך כל ה- - -
ישראל אייכלר: ירושלים גם?
<יראל אשרת: בירושלים אני חושב שלא.
<יראל אשרת: זאת אומרת, יש עמדות שהן לא ספציפיות למגזר.
ישראל אייכלר: אתם יודעים שאני ירושלמי?
ישראל אייכלר: יש לי אינטרסים – גילוי נאות, יש לי אינטרסים בירושלים.
<יראל אשרת: בירושלים יש עמדות, אבל לאו דווקא באזורים ש- - -
ישראל אייכלר: לא משנה, אבל אפשר לעשות את זה.
ישראל אייכלר: מה שאלת?
ישראל אייכלר: אם צריך ל? - - -
<קריאה: אם זה עובד בלי קוד, איך זה עובד?
<קריאה: מה כל הבעיה?
<קריאה: שצריך לקבל SMS לטלפון.
ישראל אייכלר: לא, הוא הסביר, לא היית פה, זה בסדר.
<יוגב שמני: מדובר על שירות אחד.
ישראל אייכלר: בכל שאר השירותים לא צריך קודים.
ישראל אייכלר: אז אתם הולכים לשים גם מתקנים לזה?
ישראל אייכלר: טוב מאוד, חשוב מאוד.
<יוגב שמני: הדבר הזה, כמו שאמרתי, בעצם אנחנו מתייחסים אליו מאוד ברצינות.
<יוגב שמני: זה חשוב לנו.
<יוגב שמני: בסוף המטרה שלנו היא להנגיש את השירותים לכלל האוכלוסייה.
ישראל אייכלר: למה זה במשרד האוצר?
ישראל אייכלר: אה, זה משרד ראש הממשלה?
<יוגב שמני: יחידת ממשל זמין היא כפופה לרשות התקשוב הממשלתית במשרד רוה"מ.
<יוגב שמני: בעבר זה היה במשרד האוצר, מ-2012 זה עבר למשרד ראש הממשלה.
ישראל אייכלר: ששם כל נושא התקשוב והסייבר.
ישראל אייכלר: ישראל אשרת?
<יראל אשרת: יראל.
ישראל אייכלר: אתה יודע שירושלים, אברהם אבינו נתן לה את השם 'יראה'.
ישראל אייכלר: שם ונוח קרא לזה שלם, מלך שלם.
ישראל אייכלר: הקדוש ברוך הוא חיבור ירושלים, יראה- שלם.
ישראל אייכלר: זה חיבור של שני שמות.
ישראל אייכלר: אז יראל זה השם יראה.
ישראל אייכלר: אתה מנהל את מערכת החדשנות בזה?
ישראל אייכלר: יש לך מה להוסיף על הדברים שנאמרו?
ישראל אייכלר: אז נעבור לאלעד חבשוש, בבקשה.
<אלעד חבשוש: כמו שציינתם - - -
<קריאה: קח את המיקרופון אליך.
ישראל אייכלר: כן, זה צריך להירשם בפרוטוקול.
<אלעד חבשוש: אז אלעד מרשות שוק ההון וחיסכון.
<אלעד חבשוש: כמובן שאנחנו, כרשות, אנחנו לא נותנים שירותים לציבור באופן ישיר כמו המשרדים ש - - - חברות הביטוח, כל ההנחיות שלנו לחברות הביטוח בעצם יוצאות מנקודת הנחה שיש ציבור שזה עדיין לא מתאים לו, ולכן כל המעבר לדיגיטליות הוא דורש הסכמה מפורשת, אקטיבית של הלקוח.
<אלעד חבשוש: אם הוא לא רוצה, הוא עדיין יקבל את כל משלוח ההודעות לדואר ישראל, כרגיל.
<אלעד חבשוש: בכלים שאנחנו פיתחנו, ההזדהות היא דרך תהליך הנפקה.
<אלעד חבשוש: אם אנחנו מדברים על הר הביטוח, שזה המקום שבו אתה יכול לראות את המצב הסטטי של כל הפוליסות שלך, אז ההזדהות שם היא על ידי תעודת זהות, תאריך הנפקה ועוד כמה שאלות כמו האם יצאת מהארץ?
<אלעד חבשוש: האם הונפק לך דרכון?
<אלעד חבשוש: דברים כאלה, ולא דרך SMS.
ישראל אייכלר: אני תמיד מתלבט מה לא להבין, את המכתבים שאני מקבל מהביטוח בכתב, או הודעות למשל.
ישראל אייכלר: כי זה מאוד – בגיל שלי, כבר אוהבים לראות דף ונייר שאני יכול לקרוא את זה פעם אחר פעם, והמסרונים האלה לא – אנחנו לא זוכרים.
ישראל אייכלר: הבעיה שלי היא שגם בניירת אני לא מבין כלום.
<אלעד חבשוש: דווקא הרשות עשתה באמת רביזיה בנושא הזה, יש לנו דו"ח שנתי מקוצר, שזה עמוד אחד, מאוד ברור עם בלונים שמסבירים בכל מקום מה צריך להיות, מה זה אומר.
ישראל אייכלר: לכן אני לא מאיץ- - -
<קריאה: למי שלא רואה חשבון, זה בכלל לא פשוט.
ישראל אייכלר: לכן אני לא מאיץ בכם לעבור מיד לדיגיטלי, כי עדיין הנייר- - -
<אלעד חבשוש: אנחנו יוצאים מנקודת הנחה שזה עדיין לא מתאים לכולם.
<אלעד חבשוש: כמובן שאנחנו רוצים כי העולם הולך לשם, אנחנו חלק מ- - -
ישראל אייכלר: בפרט שיש בעיה ביערות האמזונס עם העצים שכורתים שם.
<אלעד חבשוש: עם העצים, בדיוק.
ישראל אייכלר: רק את עצי האשוח עוד לא פתרו, לעשות משהו דיגיטלי, שלא יכרתו את העצים.
ישראל אייכלר: אני רוצה לשאול אותך, חברות הביטוח כן עושות את השירות הזה לבעלי טלפונים?
<אלעד חבשוש: היום חברות הביטוח – קודם כל, צריך להבחין.
<אלעד חבשוש: חברות ביטוח זה לא בנק, אין לנו פעילות יום-יומית עם חברות הביטוח.
<אלעד חבשוש: אבל כן, יש לנו מה שנקרא 'אחזור מידע'.
<אלעד חבשוש: כשאתה רוצה להירשם לפעילות מקוונת, ברוב חברות הביטוח אתה יכול או לקבל – אנחנו בכלל מדברים על הזדהות עם מידע מוקדם שיש לחברה עליך, אם זה כתובת, טלפון, כל דבר כזה.
<אלעד חבשוש: רוב החברות מאפשרות או נייד, או דואר אלקטרוני, לשלוח לשם את הסיסמה.
<אלעד חבשוש: יש חברות שגם נותנות בדואר.
ישראל אייכלר: ובטלפון הם לא עושים?
<אלעד חבשוש: יש, אני אומר או סיסמה לנייד, או - - -
<קריאה: או נייד או מייל, אבל מי שאין לו לא את זה ולא את זה מחכה בדואר עד שתגיע הסיסמה, אין אפשרות אחרת.
<אלעד חבשוש: או סיסמה לטלפון, או סיסמה לכתובת מייל.
<אלעד חבשוש: יש חברות שגם בדואר ישראל.
ישראל אייכלר: ומה עם הבנקים?
<אלעד חבשוש: הבנקים לא בתחום האחריות שלי.
ישראל אייכלר: יש פה נציגות לבנקים?
<קריאה: לא, הם לא הגיעו, הם כתבו לך את מה ש- - -
ישראל אייכלר: יש איזה בנק שכבר עושה את זה, נכון?
ישראל אייכלר: בנק מרכנתיל?
<קריאה: הם לא כאן, הם לא הגיעו.
<קריאה: הם כתבו לך למה שכתבתי לך.
ישראל אייכלר: כן, כנראה שהיחצ"ן שלהם לא מספיק יעיל, כי הבנקים האחרים שלא הגיעו אני מבין, אבל בנק שכן נותן את השירות אוהב להגיע ולספר.
<קריאה: בפועלים הסיסמה מגיעה לסניף.
ישראל אייכלר: צריך לגשת לסניף לקבל את הסיסמה?
ישראל אייכלר: התשובה של בנק ישראל, אני אקריא במקומם כי הם לא הגיעו: הפיקוח על הבנקים בבנק ישראל פועל לפתרון הסוגיה, כך שיינתן מענה חלופי מתאים ללקוחות שאין ברשותם מכשיר נייד המאפשר קבלת הודעת SMS.
ישראל אייכלר: בנק ישראל פועל לתיקון הוראות הנוהל הבנקאי התקין בנושא בנקאות בתקשורת, תוך הוספת דרישה למתן מענה חלופי מתאים ללקוחות שאין ברשותם מכשיר נייד המאפשר קבלת הודעות SMS, וזאת באמצעות מסרון קולי.
ישראל אייכלר: זאת אומרת שבנק ישראל כן מתחייב לבצע את זה.
ישראל אייכלר: אני מקווה מאוד שזה יהיה.
ישראל אייכלר: רק אין פה תאריך, זו הבעיה.
ישראל אייכלר: אתה יודע, בכל ישיבה אם אין תאריכים אז זו בעיה.
ישראל אייכלר: טוב, היועצת המשפטית, את רוצה להגיד עוד משהו בעניין הזה?
ישראל אייכלר: יש עוד מישהו שלא דיבר בעניין?
ישראל אייכלר: אני חושב שאנחנו יכולים לשמוח, קודם כל על היחס החיובי, בדרך כלל אנחנו צריכים להילחם עם פקידי הממשלה שיתנו עוד שירות ועוד שירות, ופה אתם באים בנפש חפצה, אני ממש מודה לכם.
<קריאה: זה הייעוד שלנו.
ישראל אייכלר: הוועדה מברכת על הודעת מנהל ממשל זמין, שבתחילת 2018 כן?
ישראל אייכלר: תהיה אפשרות לשינויי כתובת באמצעות מענה קולי, גם לאנשים שאין להם SMS.
ישראל אייכלר: חשוב שיהיה זמן מספיק שהלקוח יוכל להספיק לרשום את הקוד, או שיחזרו אליו שוב, או שהוא צריך לאשר שהוא קיבל את זה.
ישראל אייכלר: אנחנו מבקשים גם לפזר מכשירים לאנשים שאין להם מכשירי אינטרנט בבית, שיהיו בריכוזים ציבוריים בממשל זמין, שיהיו מוקדים כמו שכבר עשיתם, להוסיף מוקדים נוספים.
ישראל אייכלר: לגבי חברות הביטוח, צריך לעודד גם אותן, אולי להוציא איזה מכתב אליהם.
ישראל אייכלר: אנחנו מחכים גם לתאריך, אולי נבקש מבנק ישראל.
ישראל אייכלר: אנחנו מברכים על ההודעה שלהם שהם יאפשרו לאנשים שיש להם – שאין להם SMS, לקבל מסרונים, אבל אנחנו רוצים לקבל תאריכי יעד לביצוע.
ישראל אייכלר: אני רוצה להודות לכם שטרחתם ובאתם לפה, תודה רבה לכם.
ישראל אייכלר: אנחנו פותחים את ישיבת הוועדה לפניות הציבור בנושא הבעיות הקשות בתדירות התחבורה הציבורית בשכונות נווה יעקב ובית וגן בירושלים, של חבר הכנסת מיקי לוי.
ישראל אייכלר: מעניין שבדיוק היום, י"ז בשבט, י"ז בכסלו וי"ז בשבט, זאת אומרת, עשרה חודשים בדיוק היום, היה דיון על אותו נושא, על פי בקשת חבר הכנסת מלכיאלי ומאוד מעניין לשמוע אם השתפר משהו או שהשתנה משהו.
ישראל אייכלר: הוועדה מתכנסת לדון בנושא תחבורה ציבורית בשכונות נווה יעקב ובית וגן בירושלים.
ישראל אייכלר: עיקר הטענות של התושבים והנוסעים הן על נסיעות שמופיעות בלוח הנסיעות ולא מבוצעות בפועל, דילול נסיעות שגורם לנוסעים לאחר למקומות עבודה ולמקומות הלימוד, הדילול גורם להשארת נוסעים בתחנות ולעומס בתחנות.
ישראל אייכלר: משרד התחבורה לא בדק את הפניות לעומקן, לוועדה הוא לא ענה בכלל וגם במקרים שבהם התקבל מענה המענה לא ענייני.
ישראל אייכלר: לפיכך כנראה משתלם, גם אם לא בכוונה תחילה, להתעלם מאלפי נוסעים, לדלג על נסיעות ביום, שנשארים בתחנות ההסעה וזה קורה בכל רחבי הארץ.
ישראל אייכלר: טוב שנווה יעקב ובית וגן קיבלו פור בגלל הפנייה הזאת, אבל מצד שני הם הכי סובלים פה בגלל הסיפור עם הרכבת הקלה שכולנו כבר יודעים את זה.
ישראל אייכלר: ההרתעה לא מספיק כואבת כנראה.
ישראל אייכלר: לאחרונה הוועדה קיימה דיון בנושא התחבורה הציבורית במודיעין עילית ובאשדוד, בית שמש ובני ברק ובכולם אותו סיפור.
ישראל אייכלר: בדיון על מודיעין עילית, אני רוצה לדווח לכם, הייתה הצעה הכי חלמאית ששמעתי אי פעם, שהיות שהחברה לא עומדת בלוח הזמנים אז נדלל את לוח הזמנים כדי שהם לא יסתבכו - - -
<קריאה: במקום להוסיף אוטובוסים.
ישראל אייכלר: כן, בגלל שאין להם נהגים, אתם תיכף תשמעו את הנימוקים.
<קריאה: אני מכיר.
ישראל אייכלר: אז במקום להוסיף נהגים נוריד נסיעות בלוח כדי שלא ייקנסו.
ישראל אייכלר: בכל הדיונים שהתקיימו בוועדה בנושא תחבורה ציבורית, הטיעון הכי חזק היה שיש מחסור אובייקטיבי בנהגים בתחבורה הציבורית ואני רוצה לבשר לכם שאחרי סיום הדיון הזה אנחנו מיד נקיים דיון, אחד מצווארי הבקבוק שגילינו בנושא של נהגים הוא המרב"ד, שלוקח לו שנה לאשר נהג אוטובוס.
ישראל אייכלר: אנשים נשארים בלי פרנסה, מחכים שנה שלמה, אנחנו נעשה דיון על זה מיד אחרי זה.
ישראל אייכלר: ביררתי, מרב"ד עבר ממשרד הבריאות למשרד התחבורה, מה-1 בינואר, אני חושב.
<קריאה: זו בשורה טובה או לא?
ישראל אייכלר: אני לא יודע, אבל ניסיתי לפעול שם לגבי המרב"ד.
<מאיר דוד: חבר הכנסת אייכלר, זה גם לוקח שנה כי במשך השנה מלמדים את הנהגים איך להתאפק ולא לעשות את הצרכים שלהם.
<מאיר דוד: זה לוקח שנה.
<מאיר דוד: כיוון שאין מסוף בקצה ואין מקום לעשות, סליחה, פיפי, אז שנה זה פרק זמן ללמד אותם איך להתאפק.
ישראל אייכלר: אתה מאגד?
ישראל אייכלר: אז תגיד את זה לפרוטוקול, שיידעו - - -
<מאיר דוד: אני חושב שכולם יודעים את זה וזו אולי הבעיה העיקרית שמובילה לכל פניות הציבור בסופו של יום.
ישראל אייכלר: כן, אז זו בעיה נוספת.
ישראל אייכלר: על מנת שיהיה שינוי בנושא המדינה חייבת לשפר את מעמד הנהג, תדמית הנהג, לקצר הליכים בהכשרת נהגים והוזלת עלות ההכשרה, שיפור תשתיות תחבורה ציבורית, ואם מותר לי להוסיף על מה שכתבתם, להוסיף שכר לנהגים, כי אם לנהגים לא כדאי בסכום הזה צריך להוסיף להם שכר.
ישראל אייכלר: אין מה לעשות, זה היצע וביקוש.
ישראל אייכלר: אני לא אאריך את כל ההקדמות, רק להגיד שבדיון הקודם נציגת משרד התחבורה, מורן יונה, ציינה כי המשרד אוסר על דילולים כלשהם בנווה יעקב.
ישראל אייכלר: לגבי בית וגן, לפי הרישום הקיים מתבצעות 590 נסיעות.
ישראל אייכלר: עכשיו אנחנו נפנה אל המציע, חבר הכנסת מיקי לוי.
<שלומית אבינח: זה מה שהביאו, מאוד חשוב.
ישראל אייכלר: עוד שתי נקודות ביקשה המנהלת להגיד, שבדיון שהתקיים בי"ז בשבט, כבר אמרתי את זה, ביוזמת חבר הכנסת מלכיאלי, תושבי נווה יעקב מונים כ-25,000 איש, רובם משתמשים בתחבורה ציבורית.
ישראל אייכלר: הבקשה הייתה לתגבר קווים קיימים ולתת שירות בקווים אחרים מהשבוע.
ישראל אייכלר: כן נתבקש מענה לרחוב רביץ שאוכלס ללא מענה תחבורתי הולם לתושבי השכונה.
ישראל אייכלר: לגבי בית וגן עיקר התלונות על קווי אגד 39, 21, 33 ו-16.
ישראל אייכלר: חבר הכנסת מיקי לוי, בבקשה.
מיקי לוי: למעשה בשנה האחרונה הגיעו לחברי הכנסת, בעיקר הירושלמים שבהם, פניות רבות שנוגעות לתדירות נמוכה מאוד של תחבורה ציבורית בשכונות נווה יעקב ובית וגן.
מיקי לוי: אני מניח שיש בעיות נוספות, מודיעין עילית, לא תמיד זה אגד, זה חברות אחרות, אתה תשמע את זה תיכף, מאוחר יותר.
מיקי לוי: תושבים מתלוננים על דילוגים בנסיעות, דהיינו נסיעות שמופיעות בלוח הנסיעות, אבל בפועל הן לא מבוצעות, אוטובוסים עמוסים בנוסעים, איחורים וכו'.
מיקי לוי: אני חייב להגיד פה, כיוון שאני מכיר את זה באופן אישי, זה לא תמיד באשמת החברות.
מיקי לוי: לעתים, משרד התחבורה, מדינת ישראל מוציאה מכרזים חסרים כדי לחסוך כסף, המכרז הוא חסר, המכרז חונק את החברות עצמן.
מיקי לוי: סתם לדוגמה, במקום להוציא 6 אוטובוסים בשעה, המכרז לא יכלול הוצאה של 10 אוטובוסים בשעה, כי המדינה רוצה לחסוך בעניין הזה ולא אכפת לה להתעלל בציבור, אבל יש גם אשמה של החברות עצמן ואני לוקח את האשמה גם על עצמי כי הייתי פעם שם ואני יודע כמה קשה בימים אלה להוציא את העניין הזה.
מיקי לוי: אני הגשתי מספר שאילתות למשרד התחבורה.
מיקי לוי: לצערי, משרד התחבורה, הכותל עונה יותר טוב ממשרד התחבורה.
ישראל אייכלר: חשבתי שרק לוועדה הם לא עונים.
מיקי לוי: לא, הכותל עונה יותר טוב, תאמין לי, אין תשובות הולמות.
מיקי לוי: ואני אומר לך, אדוני, אתה צריך להזמין לכאן את דרור גנון, כדי לתת תשובות, כי המדינה צריכה לתת תשובות, הם בקצה השרשרת.
ישראל אייכלר: אגב, הוא לא בא, אני לא יודע למה.
מיקי לוי: אז אני אומר לך, אדוני, אני הייתי מטיל סנקציה על משרד התחבורה.
מיקי לוי: אנא תעביר הוראה לוועדת הכספים, ששום דבר של משרד התחבורה, ומונח כרגע 800 מיליון שקל רכישת קרוניות עבור הרכבת בין ירושלים לתל אביב, 'אם אתם לא תבואו לכאן ולא תיתנו את הכבוד המגיע לכנסת כגורם מפקח, כרשות מפקחת, אז אנחנו לא נעשה כלום'.
מיקי לוי: זה המשך הזלזול בוועדות הכנסת.
מיקי לוי: אבל יש סנקציות.
מיקי לוי: אני קטונתי, אדוני יותר ותיק ממני.
ישראל אייכלר: אבל אתה יושב בוועדת הכספים, אז - - -
מיקי לוי: זה נכון, אני יודע כמה כוח יש לה.
מיקי לוי: לכן אני אומר, המצוקה של השכונות, שכונת נווה יעקב, שהיא נמצאת באמת בקצה ירושלים, היא מצוקה אמיתית שאנחנו לא מסוגלים לתת לה, בכלים המעטים שיש לנו, תשובות הולמות.
מיקי לוי: התכנון המקורי שהיה אמור לכך, כמו אדרה של דג, הרכבת הקלה באמצע האדרה ויש קווים מזינים מהצדדים, אז עוד פעם מדינת ישראל כנראה חוסכת בקווים המזינים והתושבים אינם מגיעים אפילו לרכבת הקלה.
מיקי לוי: תחשוב רגע אחד, אדרה של דג באמצע ומהצדדים אותן עצמות שאמורות להזין את הרכבת הקלה.
מיקי לוי: ומאוד יכול להיות שמשהו בתכנון לקוי.
מיקי לוי: אני לא יודע, אני לא יושב עם תכניות התחבורה כרגע לפניי, אני רק יודע שזה פוגע באזרחים ודווקא באוכלוסייה החלשה - - -
ישראל אייכלר: שזקוקה לתחבורה ציבורית.